JY LEES NOU Hiënas lag al die pad bank toe op wildveiling
CORN 17/02 2270 0,00
Hiënas word nie juis as 'n gesogte item op 'n wildveiling beskou nie. Tog het 'n groep van tien hiënas uit die Addo-olifantpark 'n prys van R26 000 elk op vanjaar se Kirkwood-wildsfees behaal.
Sowat 45 000 mense het die fees van 28 tot 30 Junie besoek, sê me. Jenni Honsbein, feesdirekteur. Die jaarlikse wildveiling wat tydens die fees plaasvind, het 'n omset van R5,2 miljoen behaal, wat 'n redelike verbetering was op verlede jaar se omset van R4,6 miljoen.
Mnr. Garth Saville, wat by die fees se veiling betrokke is, sê hiënas word gewoonlik as probleemdiere beskou en daar was nog nie voorheen 'n noemenswaardige vraag na hiënas op wildveilings nie. "Namate grondeienaars begin besef watter belangrike rol dié diere in hul omgewing speel, is daar nou 'n behoefte om hulle deel van wildreservate te maak."
Vir die eerste keer is buffels met Krugerwildtuin-gene op die veiling aangebied. Voorheen is slegs buffels uit die Addo-olifantpark aangebied. 'n Buffelkoei met 'n horingspan van 38 duim en haar bulkalf het die topprys van R300 000 behaal. 'n Buffelbul met 'n horingspan van 45,5 duim is vir R220 000 verkoop.
Saville sê die Kirkwood-wildsfees is die enigste fees in sy soort in Suid-Afrika. Die groot aantal besoekers wat dit al die afgelope 18 jaar bywoon, dra by tot die atmosfeer op die veiling.